# **Správa z medzinárodnej vedeckej konferencie „inštitúty rodinného práva v historických reflexiách“ konanej na Právnickej fakulte UMB v Banskej Bystrici v dňoch 28.-29.3.2019**

V roku 2019 si pripomíname 70. rokov od prijatia významného právneho predpisu z povojnového obdobia, zákona č. 265/1949 Zb. o rodinnom práve. Tento zákon bol významným kodifikačným medzníkom v rámci legislatívneho procesu známeho u nás ako „právnická dvojročnica“ a zároveň prvým kódexom československého rodinného práva vôbec. Vznikal v úzkej spolupráci s Poľskom, stal sa výrazom formujúceho sa, ideologicky nového a na nových zásadách postaveného rodinného práva v podmienkach ľudovodemokratického zriadenia. Napriek ére, z ktorej tento kódex pochádza, možno konštatovať, že právne inštitúty a hodnoty, ktoré priniesol, sa stali základom československého rodinného práva, s relevanciou pretrvávania týchto hodnôt až do súčasnosti. Tieto úvahy podnietili organizátorov k usporiadaniu medzinárodnej vedeckej konferencie, ktorá by sa stala platformou pre vystúpenia na témy spojené jednak s historickým vývojom jednotlivých inštitútov rodinného práva od najstarších čias až do súčasnosti, ako aj na témy, ktoré sú aktuálne v súčasnom rodinnom práve. Vytvoril sa tu teda priestor pre názory z najširšieho okruhu právnych vied, ktoré sú akokoľvek spojené s právno-historickými, právno-teoretickými, propedeutickými či pozitívno-právnymi aspektami rodinného práva nielen Slovenskej republiky, Českej republiky či Poľska, ale aj rodinného práva ostatných, najmä európskych krajín.

Medzinárodná konferencia sa uskutočnila v dňoch 28.-29. marca 2019 na pôde Právnickej fakulty Univerzity Mateja Bela v Banskej Bystrici pod záštitou dekana fakulty doc. Dr. iur. JUDr. Ing. Michala Turošíka, PhD. Hlavným organizátorom tohto podujatia bola Katedra dejín štátu a práva Právnickej fakulty Univerzity Matej Bela v Banskej Bystrici, ktorá už tradične, každý rok na jar, organizuje historicko-právnu vedeckú konferenciu, označovanú súhrnným názvom „Banskobystrická škola právnych dejín“. Usporadúvaním konferencií sa tunajšie pracovisko snaží reagovať na významné dejinné udalosti týkajúce sa dejín štátu a práva a reagovať na aktuálne dianie v legislatíve, na ktoré nahliada historickou i právnou optikou. Spoluorganizátormi tohto už v poradí piateho ročníka medzinárodnej konferencie bola Právnická fakulta Univerzity v Siene v Taliansku a poľská Univerzita Warminsko-Mazurská v Olsztyne, Fakulta práva a verejnej správy.

Konferenciu otvoril a úvodný príhovor predniesol doc. JUDr. PhDr. Róbert Jáger, PhD., vedúci Katedry dejín štátu a práva Právnickej fakulty Univerzity Mateja Bela v Banskej Bystrici. Privítal účastníkov z jednotlivých právnických fakúlt nielen v rámci **Slovenskej republiky a Českej republiky**, ale i členov akademickej obce z Poľska, Talianska a z Ruskej federácie.

Počas dvoch rokovacích dní odznelo spolu 25 príspevkov. Z celkového počtu aktívnych vystúpení bola až polovica príspevkov z pera zahraničných aktívnych účastníkov. Hoci stretnutie odborníkov - aktívnych účastníkov nebolo počtom veľké, udialo sa v príjemnej komornej atmosfére. Diskusia odborníkov k problematike bola pútavá a obohacujúca. Zaujímavým aspektom bolo vnímanie problematiky z medzinárodného pohľadu, optikou kolegov z Českej republiky, Poľska, Talianska a Ruska. Výsledkom rokovacích dní bola širokospektrálna diskusia o najčastejších problémoch súčasného rodinného práva, o stave a budúcnosti ich riešenia, predostreli sa tiež otázky harmonizácie a europeizácie rodinného práva. V súvislosti s rekodifikačným procesom občianskeho práva na Slovensku sa v najväčšej miere diskutéri venovali náčrtu možného vývoja rodinného práva u nás *de lege ferenda*.

Počas konferencie organizátori pre účastníkov pripravili tradičný kultúrny program. Tentoraz bolo konferenčné zasadnutie spestrené vychádzkou do prírody v neďalekej historicky významnej baníckej lokalite – v Španej doline a komentovanou prehliadkou tunajšieho Baníckeho múzea. Prehliadku sprevádzal pútavým spôsobom Wilhelm von Fuhrherr, kunsthistorik a archeológ, člen špaňodolinského Baníckeho bratstva, odborník na banskú históriu.

Medzinárodnú konferenciu s názvom „Inštitúty rodinného práva v historických reflexiách“ možno rozhodne hodnotiť ako úspešné a podnetné podujatie. Výsledkom tohto vydareného vedeckého podujatia bude výstup v podobe dvoch pripravovaných publikácií, konferenčného zborníka a kolektívnej monografie. Okrem výmeny odborných názorov však za rovnako dôležité možno považovať stretnutie kolegov, odborníkov z akademickej pôdy za účelom nadviazania a prehĺbenia vzájomnej spolupráce a kontaktov, nielen v domácom ale i zahraničnom vedeckom priestore.

Budeme sa tešiť na ďalšie ročníky Banskobystrickej školy právnych dejín.